
Το Σπίτι της Κύπρου παρουσιάζει τη νέα σειρά του The Closet/Νύχτες Ανάγνωσης, το The Closet One/Μούσες Δωματίου την Πέμπτη 30 Οκτωβρίου 2014 στις 20:00.

Την επιμέλεια της σειράς έχει ο Αντώνης Κατσούρης.

"Το ασυνείδητό μας είναι ένα κατάλυμα. Η ψυχή μας είναι μία κατοικία. Οι εικόνες του χώρου που κατοικούμε - γιά λίγο ή για περισσότερο χρόνο - είναι αμφίδρομες. Τις φέρουμε, όσο κι αυτές φέρουν εμάς". (Γκαστόν Μπασελάρ, Η Ποιητική του Χώρου)

Εγκαινιάζοντας την δεύτερη περίοδό του, το The Closet One, με τον τίτλο "Μούσες Δωματίου", φιλοξενεί μία σειρά κειμένων - για πρώτη φορά μεταφρασμένων στην ελληνική γλώσσα - που το καθένα τους προσεγγίζει, συναισθηματικά και αισθητικά, από έναν "βιωματικό" χώρο. Χώρους τους οποίους οι συγγραφείς των κειμένων κατοίκησαν, διέμειναν, επισκέφτηκαν, βιώνοντας έτσι ένα - μικρό ή μεγαλύτερο - κομμάτι της ζωής τους, της ύπαρξής τους, της ταυτότητάς τους...

Πρόζα, ποίηση ή δοκίμια - με έναν έντονα προσωπικό χαρακτήρα - που αφηγούνται διαφορετικές ιστορίες τοποφιλίας... Για χώρους θηλυκούς ή αρσενικούς. Για χώρους γεμάτους συναισθηματικά σουβενίρ, συμβολισμούς, μεταφορές, εμμονές, διαθέσεις, μεθόδους, δράματα, μυστικά και προσδοκίες. Για χώρους, που η επιρροή τους και οι παρενέργειές τους άφησαν έντονα τα σημάδια τους στους ενοίκους τους... Κατοικίες, δωμάτια ξενοδοχείων ή νοσοκομείων, τόπους δημιουργίας και τόπους εργασίας, τόπους εγκλεισμού, τόπους ύπαρξης και συνύπαρξης, τόπους που μας απαγορεύουν ή μας επιτρέπουν...

Τα κείμενα του The Closet One είναι γραμμένα (μεταξύ άλλων) από την Nan Goldin, την Patti Smith, τον Wayne Koestenbaum, τον Jean Marais, την Mary Ruefle, τον Bruce Hainley, την Devrim Bayar, τον David Trinidad... Και ανάμεσά του, ειδικά φιλοξενούμενο, ένα κείμενο της Anne Carson, για τις οικιακές συνήθειες κατά την περίοδο του Κυκλαδικού πολιτισμού...

Κείμενα θα διαβάσουν οι: Αποστόλης Αρτινός, συγγραφέας και επιμελητής εκθέσεων, Τάκης Βοΐλας, αρχαιολόγος, λειτουργός Σπιτιού της Κύπρου, Δήμητρα Ιωάννου, συγγραφέας, Χριστίνα Κάλλη, ανεξάρτητη επιμελήτρια, Δήμητρα Κολλερού, ιστορικός τέχνης, Βαγγέλης Κυριακός, σχεδιαστής κοσμημάτων, Μαρία Μαραγκού, επιμελήτρια και τεχνοκριτικός, Τζένη Μαρκέτου, καλλιτέχνις, Δημήτρης Ντοκατζής, καλλιτέχνης και Αντώνης Κατσούρης, επιμελητής του The Closet.
Η σειρά πραγματοποιείται με την ευγενική χορηγία του Οργανισμού ΝΕΟΝ και του Outset Contemporary Art Fund.

Στηρίζουμε τη Δημιουργία  

